Zadeva: IZJAVA ZA JAVNOST V ZVEZI Z IZREDNO SEJO OBČINSKEGA SVETA
              MESTNE OBČINE KRŠKO dne 5. 4. 2022

Spoštovani!
Bil sem med podpisniki zahteve za sklic včerajšnje izredne seje mestnega sveta občine Krško v zvezi z najnovejšim dogajanjem v Agenciji za radioaktivne odpadke in v posavski energetiki. Sejo pa sem predčasno protestno zapustil, ker se nisem strinjal s tem, kako je potekala. Še preden smo svetniki, ki smo zahtevali sklic izredne seje lahko povedali svoje pomisleke, je župan dal besedo ministru Vizjaku, ki je zakrivil večino problemov. Pred svetniki so dobili besedo tudi ostali gostje, namesto, da bi ti najprej poslušali naša mnenja.

Leta 2009 sem bil med občinskimi svetniki, ki smo po 20-letnem iskanju rešitev na zahtevo tedanje Vlade na hitro sprejeli lokacijo odlagališča NSRAO v Vrbini, saj smo želeli rešiti to vprašanje odpadkov, ki so tako rekoč na našem dvorišču. Takrat so obljubljali, da bo odlagališče zgrajeno v dveh do treh letih. To ni rešeno vse do danes in vse kaže, da še lep čas ne bo, za kar je kriva predvsem država in vse njene vlade doslej, prav tako pa smo bili očitno preveč pasivni v občini in v vodstvih samih energetskih družb.

Vedno smo poudarjali, da morajo NEK in vse organizacije, ki zanjo skrbijo, voditi strokovnjaki, po možnosti iz našega okolja. Zdaj pa se nam je zgodilo, da so nekateri v sedanji vladi tako polakomnili ogromnih denarjev, da so s pomočjo izdajalcev iz sosednje in domače občine šli preko že desetletja veljavnih kriterijev. Na vodilne položaje po hitrem postopku imenujejo ljudi, ki nimajo pojma o jedrski tehnologiji.

Predsednik vlade je v izjavi po nedavnem sestanku s Plenkovičem povedal, da z lokacijo drugega reaktorja v Krškem ne bo problema. Dogovarjajo se za hrvaški plin, ki bo drag kot žefran, poleg tega pa očitno s Hrvati že barantajo za drugi reaktor. Na to nikakor ne smemo pristati, dokler ingnorirajo naša opozorila v zvezi z odlagališčem NSRAO in tudi mnoge druge zadeve.

Veseli me, da je direktor Košorok včeraj v Krškem povedal, da bodo hrvaški del odpadkov odpeljali v Francijo. To sem sam vedel že od obiska predsednika Macrona v Zagrebu, saj gre očitno za del trgovine z vojaškimi letali, a ker je bila "vojaška tajna", sem molčal o tem. Glavno bo, da bo hrvaški del rešen, za slovenske odpadke pa bo očitno še trajalo, da bodo ustrezno pospravljeni. Po tem, kar je bilo slišati na seji, bodo še kar naprej obdelovali projekt, gradnja bo trajala še dlje, predvsem pa se v 20 letih v Skladu NEK ni nabralo toliko denarja, kot bi ga nekateri želeli zaslužiti na tem projektu. Zgodba v zvezi z gradnjo odlagališča je res začela zelo spominjati na primer TEŠ 6, pa saj ni čudno, saj so nekateri botri isti, kot so bili v Šoštanju.

Ker se v Ljubljani očitno požvižgajo na nas, nam ne preostane drugega, kot da pozovemo ljudi k državljanski nepokorščini in da občinski svet prekliče soglasje k lokaciji za odlagališče! V zvezi z včerajšnjo sejo in sprejetimi sklepi pa lahko rečem samo naslednje:

Nažalost SDS Brežice v zadnjem času ruši enotnost Posavja na mnogih področjih. Kot da ne privoščijo drugim in želijo vse le zase ter za svoje bližnje podpornike. 	

Dušan Šiško, občinski svetnik mestne občine Krško in poslanec v DZ RS

